PATVIRTINTA

Elektrėnų „Versmės“

gimnazijos direktoriaus

2019 m. liepos 2 d.

įsakymu Nr.4V-160

**ELEKTRĖNŲ „VERSMĖS“ GIMANZIJOS UGDYMO KARJERAI TVARKOS APRAŠAS**

**I. Bendrosios nuostatos**

1. Elektrėnų „Versmės“ gimnazijos ugdymo karjerai tvarkos aprašas (toliau – Aprašas) nustato ugdymo karjerai tikslus, sritis ir uždavinius, karjeros kompetencijų ugdymo pagrindinius principus.
2. Aprašas parengtas vadovaujantis Profesinio orientavimo vykdymo tvarkos aprašu, patvirtintu Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2012 m. liepos 4 d. įsakymu Nr. V-1090/A1-314, Ugdymo karjerai programa, patvirtinta Lietuvos respublikos švietimo ir mokslo ministro 2014 metų sausio 15 dienos įsakymu Nr.V-72, Bendraisiais ugdymo planais ir kitais šią sritį reglamentuojančiais teisės aktais.

**II. ugdymo karjerai TIKSLAS, sritys IR uždaviniai**

1. Ugdymo karjerai tikslas – veiksmingai ugdyti ir sudaryti sąlygas 1-4 klasių mokiniams ugdytis karjeros kompetencijas, palaikyti mokinius, jiems pažįstant, kuriant ir realizuojant save.
2. Ugdymas karjerai apima keturias ugdymo sritis: savęs pažinimo, karjeros galimybių pažinimo, karjeros planavimo ir karjeros įgyvendinimo.
3. Ugdymo karjerai uždaviniai yra sudaryti sąlygas ir pasiekti, kad kiekvienas mokinys:
	1. Savęs pažinimo srityje įgytų kompetencijų:
		1. pažinti ir priimti save – savo asmenybės ypatumus, asmenybę kaip visumą ir asmenybės ypatumų sąsajas su karjera;
		2. pažinti socialinę aplinką, socialinius vaidmenis ir jų poveikį asmeninei karjerai;
	2. Karjeros galimybių pažinimo srityje įgytų kompetencijų:
		1. rasti ir veiksmingai naudoti karjeros informaciją;
		2. pažinti mokymosi visą gyvenimą galimybes;
		3. pažinti darbo pasaulio galimybes, įvairovę ir kaitą;
	3. Karjeros planavimo srityje įgytų kompetencijų:
		1. kelti gyvenimo ir karjeros tikslus;
		2. gyvenimo ir karjeros tikslų planavimui ir realizavimui pasitelkti asmeninės vizijos ir (ar) karjeros plano instrumentus;
		3. priimti karjeros sprendimus;
	4. Karjeros įgyvendinimo srityje įgytų kompetencijų:
		1. plėtoti ir taikyti karjerai svarbiausias bendrąsias kompetencijas;
		2. sėkmingai pereiti į naują karjeros aplinką ir įsitvirtinti joje;
		3. tikslingai ieškoti praktikos, darbo arba kurti savo verslą.

**III. Karjeros kompetencijų ugdymo PRINCIPAI**

1. Ugdymas karjerai remiasi šiais pagrindiniais principais:
	1. aktyvaus mokinio vaidmens – kai mokinys tampa esminiu, kuriančiu ugdymo proceso veikėju, tam sudaromos palankios sąlygos, sužadinamas intensyvus mokymasis;
	2. laisvo pasirinkimo ir asmeninės atsakomybės už karjeros sprendimus – kai asmuo skatinamas savarankiškai pasirinkti ir įgyvendinti geriausias savo karjeros vystymo galimybes, priimti su mokymusi ir darbu susijusius sprendimus, sudaromos galimybės juos grįsti net ir gilios nuojautos ar vidinio tikėjimo, didelio potraukio argumentais. Turėdamas laisvę rinktis, asmuo taip pat prisiima atsakomybę už savo pasirinkimą;
	3. individualizavimo – kai ugdymas vykdomas, atsižvelgiant į individualius asmenų poreikius, interesus, amžiaus tarpsnio ypatumus;
	4. bendradarbiavimo ir mokymosi vieniems iš kitų;
	5. reflektyvaus mokymosi – kai skatinamas nuolatinis savo patirties, jausmų, minčių ir veiklos apmąstymas, susiejimas ir panaudojimas mokymuisi;
	6. mokymosi per patyrimą – kai ugdymo veiklos organizuojamos taip, kad mokiniai realiai galėtų save išbandyti konkrečioje situacijoje „čia ir dabar“;
	7. tęstinumo – kai užtikrinamas karjeros kompetencijų ugdymo tęstinumas, atsižvelgiant į mokinio patirtį, įgytą formaliuoju, neformaliuoju ar savišvietos būdu.
2. Ugdymą karjerai koordinuoja karjeros specialistas (-ai):

 7.1. organizuoja ugdymo karjerai procesą (organizuoja susitikimus, išvykas, renginius, parodas ir kt.);

 7.2. konsultuoja mokinius ugdymo karjerai klausimais (organizuoja savęs pažinimo pratybas, analizuoja mokinių poreikius, konsultuoja individualaus ugdymo plano sudarymo ir koregavimo klausimais);

 7.3. teikia informaciją, susijusią su ugdymu karjerai, mokinių tėvams (rūpintojams), pedagogams ir kitiems suinteresuotiems asmenims.

1. Ugdymas karjerai įgyvendinamas per ugdymo procesą, kitas tikslingai numatytas veiklas:
	1. karjeros specialistai organizuoja profesinio veiklinimo patirtinius vizitus ir susitikimus, įvairios trukmės ir intensyvumo ugdymo karjerai praktikumus mokiniams ir mokinių tėvams (rūpintojams);
	2. 2, 3, 4 klasių mokiniai gali pasirinkti ugdymo karjerai modulį;
	3. karjeros kompetencijos natūraliai integruojamos į dalykų programos turinį arba organizuojamos integruotos pamokos;
	4. klasių auklėtojai skatina savarankišką mokinių darbą, ypač kuriant ir įgyvendinant savo asmeninę viziją.
	5. mokiniai gali pildyti karjeros planą (priedas Nr.1). Karjeros planas pildomas individualių konsultacijų metu, karjeros konsultantams vaduojant sergančius ar išvykusius mokytojus ir kt. atvejais. Užpildytas karjeros planas lieka pas mokinį.

**V. BAIGIAMOSIOS NUOSTATOS**

1. Ugdymas karjerai nėra privalomas dalykas: mokiniai renkasi laisvai, atsižvelgiama į jų poreikius.
2. Ugdymo karjerai veiklos numatomos kasmetiniuose veiklos planuose.
3. Karjeros specialistai informacija apie vykdomas veiklas skelbia gimnazijos svetainėje, per TAMO ir stendiniuose pranešimuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priedas Nr. 1

**ELEKTRĖNŲ „VERSMĖS“ GIMNAZIJA**

**MANO KARJEROS PLANAS**

1. Pratybų sąsiuvinis.
2. Karjeros planas

Formą parengė:

Karjeros konsultantė Danutė Liutkevičienė

**Elektrėnai, 2019**

**I. MANO ASMENINĖS SAVYBĖS**

**Prašau išsirinkti tris tau labiausiai tinkančias asmenines savybes ir įrašyti jas į karjeros planą (I.1).**

|  |  |  |
| --- | --- | --- |
| **Žaismingas**dažniausiai esu linksmas, gerai nusiteikęs, sugebu pralinksminti ir kitus  | **Atkaklus**atkakliai siekiu tikslo, neatsisakau jo, jei iškart ir nepavyksta  | **Punktualus**beveik niekada nevėluoju  |
| **Visapusiškas**mane domina daug įvairių dalykų, gerai sekasi atlikti įvairius darbus, veiklas  | **Tvarkingas**mėgstu tvarką, kiekvienas daiktas mano namuose turi savo vietą  | **Tolerantiškas**priimu visus žmones tokius, kokie jie yra, gerbiu jų nuomonę ir tai, kas jiems svarbu  |
| **Savarankiškas**jei turiu ką nors atlikti, darau tai pats, nesidairydamas pagalbos ar nurodymų  | **Valingas**man užtenka valios atsisakyti pramogų ir kitų malonumų dėl svarbaus tikslo  | **Taikus**man patinka „taikios situacijos“ ir stengiuosi jas išlaikyti  |
| **Ryžtingas**man lengva apsispręsti ir imtis veiklos, nesu linkęs atidėlioti  | **Spontaniškas**kartais pasakau ar padarau ką nors nepagalvojęs, tiesiog vedinas emocijų  | **Prisitaikantis**lengvai prisitaikau prie naujų žmonių grupių ar situacijų  |
| **Smalsus**mane domina naujovės, pasaulio atradimai, noriu daug žinoti  | **Nuoseklus**visus darbus atlieku iš eilės, žingsnis po žingsnio, retai keičiu savo nuomonę ar prieštarauju pats sau  | **Taktiškas**beveik nepasitaiko, kad aš bendraudamas net ir netyčia įžeisčiau žmogų  |
| **Linkęs** **lyderiauti**man patinka vadovauti, žmonės noriai buriasi aplink mane ir klauso mano nurodymų  | **Nepriklausomas**man patinka pačiam būti atsakingam už save, nemėgstu, kai man nurodinėja, kaip elgtis, ką daryti  | **Linkęs** **konkuruoti**man patinka kovoti, atlikti kažką geriau už kitus  |
| **Šmaikštus**turiu puikų humoro jausmą, kurį sugebu pritaikyti įvairiose gyvenimo situacijose  | **Sąžiningas**nemeluoju, manimi galima pasitikėti  | **Įtaigus**greitai uždegu kitus žmones savo idėjomis, priverčiu juos pakeisti nuomonę  |
| **Kruopštus**stropiai, rūpestingai atlieku visus darbus  | **Kuklus**nesu linkęs girtis savo pasiekimais, nesu išdidus ir neišpuikęs  | **Konservatyvus**man patinka įprasti ir laiko patikrinti dalykai, nesu didelis naujovių mėgėjas  |
| **Komunikabilus**nepatiriu sunkumų bendraudamas su kitais  | **Kantrus**galiu daug ką iškęsti – nedejuoju ir nesiskundžiu  | **Jautrus** mane jaudina kitų žmonių problemos  |
| **Ramus**mane sunku suerzinti, išvesti iš pusiausvyros  | **Ištikimas**esu ištikimas savo idėjoms, draugams, niekada jų neišduodu  | **Rezultatyvus**ne tik dirbu, mokausi, bet ir pasiekiu gerų rezultatų  |
| **Originalus**dažnai mąstau, rengiuosi, elgiuosi kitaip nei dauguma žmonių  | **Atsakingas**noriai prisiimu atsakomybę už savo darbus ir žodžius, jei kažką pažadu, visada ištesiu  | **Atsargus**nesu linkęs rizikuoti, man labiau patinka „žvirblis rankoje“ nei „jautis lankoje“  |
| **Paklusnus**nesiginčiju ir darau tai, kas man liepiama, nurodoma  | **Visuomeniškas**esu linkęs rūpintis ne tik savimi bei artimaisiais – mielai įsitraukiu ir į mokyklos ar man artimos bendruomenės veiklas  | **Optimistiškas**į gyvenimą žvelgiu pozityviai, bet kurioje situacijoje matau teigiamų pusių, nesu linkęs bambėti ir nusivilti  |
| **Atviras**nesu linkęs slėpti savo jausmų ir minčių, atvirai jas išsakau žmonėms  | **Bendradarbiaujantis**klasėje ar grupėje visada esu pasirengęs padėti, jei matau, kad mano pagalba reikalinga  | **Darbštus**aš mėgstu dirbti, man nepatinka dykinėti  |
| **Drąsus**man netrūksta ryžto ir drąsos siekti savo tikslų  | **Iniciatyvus**mano galva pilna idėjų, kurias su entuziazmu imuosi įgyvendinti  | **Išradingas**man netrūksta fantazijos, kai reikia spręsti įvairias problemas ar ką nors sukurti  |

**II. GABUMAI (DOMINUOJANTIS INTELEKTO TIPAS)**

**Prašau atlikti testą. Įvertink kiekvieną teiginį balais nuo 0 iki 5:**

*0 – „ne, tai tikrai ne apie mane“; 1 – „apie mane taip nepasakysi“; 2 – „man tai lyg ir nebūdinga“; 3 – „nežinau, teiginys tarytum ir apie mane, o gal ir ne“; 4 – „taip, tai man būdinga“; 5 – „tiksliai apie mane!“*

|  |  |  |
| --- | --- | --- |
|  | **Teiginiai** | **Vertinimas** |
|  | Nuolatos dirbu kelis darbus vienu metu |  |
|  | Aš pažįstu ir galiu įvardyti įvairių rūšių paukščius bei augalus |  |
|  | Nesunkiai prisimenu ir atkuriu scenas vaizduotėje |  |
|  | Mano žodynas yra turtingas, o kalba – raiški |  |
|  | Man patinka užsirašinėti |  |
|  | Gerai jaučiu pusiausvyrą, man patinka judėti |  |
|  | Myliu naminius gyvūnėlius |  |
|  | Gerai save pažįstu ir žinau, kodėl elgiuosi būtent taip, o ne kitaip |  |
|  | Man patinka veikla bendruomenėje ir socialiniai įvykiai |  |
|  | Aš daug išmokstu iš pokalbių, paskaitų, klausydamasis kitų |  |
|  | Man sekasi dirbti konkretų darbą su daiktais |  |
|  | Klausydamasis muzikos patiriu nuotaikų pokyčius |  |
|  | Man patinka dėlionės, kryžiažodžiai, loginės užduotys  |  |
|  | Man patinka garsiai mąstyti, kalbėti apie problemas, klausinėti |  |
|  | Aš įsimenu įvairius dalykus, ritmiškai juos kartodamas |  |
|  | Mokantis man labai svarbios vaizdinės priemonės |  |
|  | Esu jautrus mane supančių žmonių nuotaikoms ir jausmams  |  |
|  | Man patinka būti lauke, tada aš puikiai jaučiuosi |  |
|  | Aš geriau išmokstu, kai viską turiu padaryti pats |  |
|  | Aš susidarau darbų sąrašą ir stengiuosi jo laikytis |  |
|  | Prieš mokydamasis ko nors, turiu pats tai pamatyti |  |
|  | Mėgstu apmąstyti problemas vaikščiodamas ar judėdamas |  |
|  | Galiu paaiškinti sudėtingus dalykus |  |
|  | Gerai orientuojuosi erdvėje |  |
|  | Turiu prigimtinių gabumų įtikinti draugus |  |
|  | Lengvai prisimenu dainų žodžius |  |
|  | Galiu išardyti daiktus ir nesunkiai juos surinkti |  |
|  | Man patinka žaidimai, įtraukiantys kitus žmones |  |
|  | Dirbu ir mąstau atsiskyręs tyloje  |  |
|  | Galiu išskirti muzikinio instrumento garsus sudėtingame kūrinyje |  |
|  | Galiu pastebėti pavyzdžius, elgesio modelius konkrečioje patirtyje |  |
|  | Komandoje aš bendradarbiauju ir prisidedu prie kitų idėjų |  |
|  | Domiuosi psichologija ir žmonių motyvacija |  |
|  | Esu atidus ir dažnai randu kitų pamestus daiktus |  |
|  | Nenustygstu vietoje |  |
|  | Dirbant ir mokantis man patinka nepriklausomybė |  |
|  | Man patinka muzikuoti |  |
|  | Man kelia rūpestį akivaizdi aplinkos tarša |  |
|  | Turiu gabumų spręsti matematines problemas |  |
|  | Esu nepriklausomas mąstytojas ir pažįstu savo paties protą |  |

**Susumuok anksčiau nurodytų teiginių vertinimus. Didžiausia suma (tiksliau, dvi ar trys didžiausios sumos) rodo, kuris intelekto tipas dominuoja, kokių gabumų turi.**

|  |  |  |
| --- | --- | --- |
| **Teiginiai** | **Vertinimų suma** | **Intelekto tipas** |
| 9, 17, 25, 28, 32 |  | Tarpasmeninis |
| 8, 21, 29, 36, 40 |  | Vidinis |
| 4, 5, 10, 14, 23 |  | Verbalinis |
| 1, 13, 20, 31, 39 |  | Loginis matematinis |
| 3, 16, 24, 27, 34 |  | Erdvinis |
| 6, 11, 19, 22, 35 |  | Kinestezinis |
| 12, 15, 26, 30, 37 |  | Muzikinis |
| 2, 7, 18, 33, 38 |  | Natūralistinis |

**Įrašyk į karjeros planą (I.2)**

**Susipažinkite su intelekto tipais ir atraskite savo gabumus!**

**Tarpasmeninis** intelektas – tai gabumas bendrauti sudėtingoje socialinėje aplinkoje. Žmogus, kurio dominuoja šis intelektas, lengvai užmezga kontaktą, suvokia kito žmogaus ketinimus, mėgsta būti draugijoje, turi daug pažįstamų. Dažnai žmonės, kurių tarpasmeninis intelektas vyrauja, tarpininkauja sprendžiant konfliktus, yra neabejingi socialinėms problemoms, garsėja kaip kovotojai už teisybę. Jau nuo mažens tokie žmonės būna apsupti bendraamžių, mėgsta žaisti komandinius žaidimus. Žmogui, kurio tarpasmeninis intelektas dominuoja, geriausiai tinka vadinamosios socialinės profesijos: mokytojo, politiko, žurnalisto, vadybininko, administratoriaus, kelionių vadovo, socialinio darbuotojo, pardavėjo, padavėjo ir kt. Tokio intelekto žmogus vargu ar gerai jausis pasirinkęs karjeros kelią, kuriame apribotas socialinis kontaktas, pavyzdžiui, buhalterio, namie dirbančio programuotojo ir pan.

**Vidinis** intelektas – tai gabumas pažinti save, paaiškinti savo ir kitų žmonių mintis, jausmus, emocijas, nusipiešti tikslų savo psichologinį portretą, ieškoti atsakymų į būties klausimus. Žmogus, kurio vidinis intelektas dominuoja, yra jautrus savo vertybėms, gerai pažįsta savo jausmus, pranašumus, trūkumus, puikiai suvokia savo tikslą, turi intuiciją, vidinę motyvaciją. Vidinio intelekto žmonės yra linkę į savianalizę bei individualizmą, jiems nesvetimas uždarumas. Kartais kitų jie yra vertinami kaip keistoki. Vidinio intelekto žmogus geriausiai atskleistų savo prigimtines galias pasirinkęs su kūryba, intuicija, vidine laisve susijusį karjeros kelią. Tokiam žmogui tinkamos profesijos: rašytojo, psichologo, filosofo, jūreivio, menininko, dvasininko ir kt. Vidinio intelekto žmogui ypač svarbu paisyti savosios vertybių skalės, nes tik tuomet, kai karjeros pasirinkimai grįsti vertybėmis, atsiranda stipri vidinė motyvacija.

**Verbalinis** intelektas – tai jautrumas žodžių prasmei, jų tvarkai sakinyje, žodžių garsams, ritmui ir kaitymui, jų pajėgumui keisti nuotaiką, įtikinti ar perteikti informaciją. Labai išvystyto šios rūšies intelekto apraiška – poeto ir rašytojo naudojami niuansai. Žmogus, kurio verbalinis intelektas dominuoja, lengviausiai priima ir įsisavina žodinę informaciją, gali fiksuoti įvairius kalbos niuansus, stilių bei atpažinti kalboje išreikštą nuotaiką. Žmonės, kurių verbalinis intelektas vyrauja, itin sklandžiai reiškia mintis, jų žodynas yra turtingas, jie mėgsta skaityti, jiems patinka rašyti bei žaisti žodžių žaidimus. Verbalinio intelekto žmonėms tinka profesijos, kuriose akcentuojama iškalba arba kalbos jausmas: advokato, rašytojo, teisėjo, redaktoriaus, renginių organizatoriaus, vertėjo, derybininko, pokalbių vedėjo, poeto, sekretoriaus, mokytojo ir kt.

**Loginis matematinis intelektas** – gabumas manipuliuoti abstrakčiais simboliais, gerai spręsti loginius galvosūkius, ieškoti priežasties ir pasekmės ryšių. Žmogus, kurio loginis matematinis intelektas dominuoja, geba įžvelgti įvairių reiškinių loginę struktūrą, mėgsta tikslumą, jam patinka abstrakčiai mąstyti, skaičiuoti, dirbti kompiuteriu. Toks žmogus žavisi gerai organizuota veikla ir negali pakęsti netvarkos, neaiškumo, neapibrėžtumo, spontaniškų sprendimų. Žmonėms, kurių loginis matematinis intelektas vyrauja, tinka profesijos, reikalaujančios „šalto proto“: banko tarnautojo, astronomo, programuotojo, buhalterio, inžinieriaus, matematiko, įvairių prietaisų remontininko.

**Erdvinis** intelektas – tai gabumas manevruoti erdvėje, konstruoti ar įsivaizduoti trimačius objektus bei jų projekcijas, interpretuoti diagramas, žemėlapius ir kt. Žmogus, kurio erdvinis intelektas dominuoja, mąsto vaizdais, jaučia visumą, gerai piešia, tapo, lipdo, turi gerą vaizdinę atmintį, ypač tiksliai skiria spalvas. Žmonėms, kurių erdvinis intelektas vyrauja, reikėtų rinktis profesijas, kuriose šios savybės geriausiai atsiskleidžia: architekto, režisieriaus, landšafto specialisto, lakūno, choreografo, skulptoriaus, dizainerio, visažisto, stilisto, pramonės įrengimų konstruktoriaus ir kt.

**Kinestezinis** intelektas – tai tobulas savo kūno pajautimas ir valdymas. Apie stipriai išreikšto kinestezinio intelekto žmones sakoma: „Jie gimė mokėdami šokti“. Išties jie ypač gerai jaučia savo kūną, jų puikūs refleksai. Kinestezinio intelekto žmonių kūno kalba išraiškingesnė nei žodinė. Jiems lengva išreikšti mintis ir emocijas šokiu, judesiu. Žmonėms, kurių kinestezinis intelektas dominuoja, patinka liesti daiktus, neužtenka juos tik matyti. Tokiems žmonėms sekasi daryti praktiškus dalykus: megzti, siuvinėti, lipdyti iš molio, kalti metalą ir pan. Jie mėgsta vaidinti, yra labai jautrūs fizinei aplinkai, atsimena tai, kame realiai dalyvavo, o ne tai, ką girdėjo ar tik matė. Jei dominuoja kinestezinis intelektas, rekomenduojama karjeros kelią sieti su šokėjo, aktoriaus, sportininko, trenerio, kineziterapeuto, masažisto, aukštalipio, keramiko, virėjo profesijomis.

**Muzikinis** intelektas – tai gabumas jautriai reaguoti į besikeičiančius garsus, išskirti instrumento skambesį melodijoje, mėgautis improvizuojant ir žaidžiant su muzikos garsais. Muzikinio intelekto apraiškų pavyzdžiai – Mocarto ir kitų didžiųjų kompozitorių genialumas. Žmogus, kurio muzikinis intelektas dominuoja, yra jautrus balso tonui, tembrui ir ritmui, emocinei muzikos jėgai. Dažniausiai žmonėms, kurių muzikinis intelektas vyrauja, būdingas dvasingumas, polėkis, kūrybiškumas. Jei dominuoja muzikinis intelektas, reikėtų rinktis profesijas, kuriose būtų galima realizuoti prigimtinius gebėjimus: muzikanto, dainininko, režisieriaus, dirigento, o taip pat darželio auklėtojos, pradinių klasių mokytojo ir pan.

**Natūralistinis** intelektas pasireiškia kaip pagarbi ir tausojanti meilė gamtai, gebėjimas ją stebėti, ja rūpintis, ją globoti. Tai – šiuolaikinio žmogaus neprarastojo ryšio su žeme, gyvybės ciklais ir biologiniais ritmais apraiška. Žmonėms, kurių natūralistinis intelektas dominuoja, reikėtų rinktis tą karjeros kelią, kuris neuždarytų jų biuruose, dangoraižiuose, neapribotų vien tik dokumentų tvarkymu ar pan. Geriausios profesijos šio intelekto žmonėms: ūkininko, ekologo, biologo, veterinaro, girininko, turizmo vadybininko.

**III. VERTYBĖS**

**Susipažink su vertybių sąrašu ir išsirink tris tau svarbiausias vertybes, kurias įrašyk į karjeros planą (I.3).**

|  |  |  |
| --- | --- | --- |
| **Išmintis**troškimas suprasti giliausias | **Turtas**daug pinigų, prabangūs daiktai | **Dvasingumas**dora, tyrumas, nuoširdumas |
| **Dieviškumas**religija, stiprus tikėjimas | **Savigarba**pagarba sau, pagrįstas didžiavimasis savimi | **Naudingumas**pagalba kitiems, visuomenės tobulinimas |
| **Jėga**galimybė valdyti, būti autoritetu, turėti įtakos kitiems | **Tvarka**ramybė, aiškumas, stabilumas, pastovumas | **Laisvė**nepriklausomybė, galimybė pačiam tvarkyti savo gyvenimą |
| **Malonumai**laisvalaikis, šventės, pramogos | **Sveikata**puiki fizinė ir dvasinė savijauta | **Vidinė harmonija**buvimas taikoje su pačiu savimi |
| **Tobulėjimas**meistriškumo siekis, nuolatinė pažanga, judėjimas pirmyn | **Prisirišimas**meilė, rūpestis, stabilūs santykiai, ištikimybė | **Nuotykiai**nauja patirtis ir iššūkiai |
| **Dalyvavimas**priklausymas grupei, įsitraukimas į bendras veiklas | **Kūryba**saviraiška, galimybė kurti | **Pripažinimas**galimybė būti garsiam, gerai žinomam |
| **Šeimyninė laimė**stabilūs šeimyniniai santykiai, jaukūs namai, laimingi vaikai | **Konkurencija**galimybė rizikuoti, patirti pergalės džiaugsmą | **Grožis**estetika, galimybė puoselėti grožį aplinkoje |

**IV. MANO KARJEROS INTERESAI**

**Prie kiekvieno tau tinkančio teiginio pažymėk „+“. Susumuok, kiek teiginių pažymėjai kiekviename lange. Sumą įrašyk paskutinėje langelio eilutėje. Didžiausia suma rodo tavo polinkį į tam tikrą asmenybės tipą pagal veiklos interesus. Užpildyk karjeros planą (I.4).**

|  |  |  |
| --- | --- | --- |
| Dirbti atvirame oreDresuoti gyvūnusDirbti vienamRemontuoti automobiliusKonstruoti daiktusDirbti sodeŽaisti sportinius žaidimusDalyvauti technologijų pamokose | Gilintis į mokslines teorijasTyrinėti visatos sandarąAtlikti sudėtingus skaičiavimusAnalizuoti užsienio politikąSkaityti detektyvusĮrodinėti teoremasNaudotis kompiuteriuAtlikti laboratorinius eksperimentus | Piešti, spalvinti, tapytiGroti instrumentuSkaityti grožinę literatūrąStudijuoti meno istorijąFotografuotiSukurti ką nors originalausRašyti poeziją ar proząLankytis koncertuose, parodose, teatre |
| **Realistinis =** | **Tiriamasis =** | **Meninis =** |
| Mokyti kitusŽaisti komandinius žaidimusDalyvauti grupės diskusijoseDirbti savanoriu jaunimo organizacijoseKalbėtis su žmonėmisPlanuoti ir prižiūrėti grupės veikląSlaugyti sergančiuosiusPadėti kitiems spręsti jų asmenines problemas | Inicijuoti veikląĮtikinti žmones daryti taip, kaip Jūs noritePrisiimti atsakomybę už grupės darbąReklamuoti daiktus ir idėjasOrganizuoti renginiusSkaityti knygas bei žurnalus apie versląViešai pasisakytiVadovauti grupei siekiant tikslo | Tvarkingai sudėti daiktusAtlikti aiškiai suformuluotas įprastas užduotisDirbti kompiuteriuRašyti verslo laiškusDirbti biureBūti itin tiksliam su skaičiais ir kitais duomenimisSmulkmeniškai planuoti savo darbo dienąApmokėti sąskaitas internetu |
| **Socialusis =** | **Verslusis =** | **Tradicinis =** |

**Susipažink su schema ir išsiaiškink, kurios profesijos (kokie darbai, veiklos) tau labiausiai tinka. Karjeros plane (II) įvardink karjeros sprendimą (įrašyk keletą tau tinkančių ir patinkančių sričių.**



**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**(vardas, pavardė, klasė)**

**KARJEROS PLANAS**

**I.**

|  |
| --- |
| **Mano psichologinis portretas** |
| **1.Asmenybės savybės** |  |
| **2.Gabumai**(dominuojantis intelekto tipas) |  |
| **3.Vertybės** |  |
| **4.Karjeros interesai** |  |

**II.**

|  |
| --- |
| **Mano karjeros sprendimas** |
| 1. |  |
| 2. |  |
| 3. |  |

**III.**

|  |  |  |
| --- | --- | --- |
| **Tikslai** | **Būdai ir priemonės** | **Terminai** |
| **1.** |  |  |
| **2.** |  |  |
| **3.** |  |  |
| **4.**  |  |  |